PLT บวก 4% รับคว้างานขนส่งก๊าซแอลพีจี “OR” มั่นใจดันรายได้ปีหน้าโต 200%
PLT บวก 4% รับคว้างานขนส่งก๊าซแอลพีจี “OR” จำนวน 43 คัน สัญญา 5 ปี มั่นใจดันรายได้ปีหน้าโต 200%
PLT บวก 4% รับคว้างานขนส่งก๊าซแอลพีจี “OR” จำนวน 43 คัน สัญญา 5 ปี มั่นใจดันรายได้ปีหน้าโต 200%
11 พ.ค. 2566

ผู้สื่อข่าวรายงานว่า วันนี้ (11 พ.ค.66) ราคาหุ้นบริษัท พีลาทัส มารีน จำกัด (มหาชน) หรือ PLT ล่าสุด ณ เวลา 11:31 น. อยู่ที่ระดับ 1.34 บาท บวก 0.05 บาท หรือ 3.88% สูงสุดที่ระดับ 1.35 บาท ต่ำสุดที่ระดับ 1.30 บาท ด้วยมูลค่าซื้อขาย 85.87 ล้านบาท

นายวราวิช ฉิมตะวัน กรรมการและประธานเจ้าหน้าที่บริหาร PLT เปิดเผยว่า บริษัทได้รับคัดเลือกจาก บริษัท ปตท.น้ำมันและการค้าปลีก จำกัด (มหาชน) หรือ OR ให้เป็นผู้ขนส่งผลิตภัณฑ์ปิโตรเลียมและสินค้าอื่นทางรถบรรทุก (ประเภทก๊าซปิโตรเลียมเหลว) พร้อมลงนามในสัญญาจ้างเหมาเมื่อวันที่ 10 พ.ค.66 เพื่อขนส่งในพื้นที่ภาคกลาง ภาคตะวันออก และภาคตะวันตก ด้วยจำนวนรถบรรทุกที่พร้อมให้บริการ 39 คัน นอกจากนี้ยังได้จัดเตรียมรถสำรองอีก 4 คัน ในการขนส่งเพิ่มเติม
โดยสัญญาดังกล่าวมีอายุ 5 ปี นับตั้งแต่วันที่ 1 ธ.ค.66-30 พ.ย.71 โดยบริษัทมั่นใจว่าปริมาณการขนส่งที่ได้รับจากสัญญาดังกล่าวรวมกับการขยายฐานลูกค้าในการขนส่งทางรถเพิ่มขึ้น จะทำให้ปริมาณการขนส่งในปี 67 เติบโตขึ้นจากปี 65 ถึง 150-200%  แสดงให้เห็นถึงศักยภาพการเป็นผู้นำและความเชี่ยวชาญของการให้บริการขนส่งก๊าซ LPG ของไทย
“บริษัทมั่นใจว่าจะสร้างผลงานได้โดดเด่นอย่างต่อเนื่อง ด้วยจำนวนรถบรรทุกขนส่งและเรือขนส่ง LPG ที่มีความพร้อมในการให้บริการ ประกอบกับศักยภาพของบุคลากร กลยุทธ์การดำเนินธุรกิจและแผนขยายธุรกิจที่กำหนดไว้เป็นอย่างดี จึงมั่นใจว่าในปี 66 ผลการดำเนินงานจะเติบโตสดใสต่อเนื่องจากปี 65 และช่วยผลักดันธุรกิจเติบโตได้อย่างแข็งแกร่งอย่างมีเสถียรภาพในอนาคต” นายวราวิช กล่าว